
A szegedi fűszerpaprika gazdasági hatása és vidékfejlesztési jelentősége

A hungarikumok és nemzeti értékek szorosan kötődnek egy adott kultúrához, mellyel az érintett terület vonzerejét növelik. Ilyen hagyományőrző termék a szegedi fűszerpaprika őrlemény, mely Nemzeti Értékünk. A magyar konyha egyik legfontosabb adalékanyaga a fűszerpaprika, melynek óriási jelentősége van a magyar tradícionális gasztronómiában. Napjainkra folyamatosan csökken mind a termőterület, a feldolgozás és az értékesítés is, pedig Magyarországon optimális körülmények vannak az ágazat fennmaradásához és újra felvirágoztatásához.
A pályamunkámban az elmúlt 10 év ökológiai és ökonómiai körülményeit elemeztem. Feltáró adatelemzést végeztem azzal a céllal, hogy bemutassam milyen hatással volt az Európai Uniós tagság a hazai fűszerpaprika termelési, jövedelmezőségi viszonyaira, és ez hogyan jelenik meg az eladási mutatókban bel- és külföldön egyaránt. Munkám során feltérképeztem a hazai fűszerpaprika ágazat jelenlegi helyzetét és problémáit a legjelentősebb vállalatok mutatóin keresztül, hogy választ kapjak kutatási kérdéseimre, melyek a következők:
Miért kevésbé jövedelmező jelenleg fűszerpaprikát termelni?
Milyen hatással volt (van) az Európai Uniós csatlakozás a fűszerpaprika ágazatra, ezen belül is a termelői, feldolgozói és értékesítői szegmensekre?
Milyen vidékfejlesztési hatása van a fűszerpaprika ágazatnak?
Ezeket a kérdéseket a statisztikai adatok és a kutatásom során készített interjúk segítségével kívánom megválaszolni. A vizsgálatom során lehetőségem nyílt arra, hogy a fűszerpaprikával foglalkozó legjelentősebb társaságoknál ismerjem meg a területek sajátosságait, a dolgozók szakmai tudását, illetve a vállalatok belső működését.
Kutatásommal és javaslataimmal szeretnék az ágazatban érintetteknek felhasználható információt nyújtani a fejlesztési lehetőségekről. Felvetéseket, javaslatokat, gondolatébresztőket fogalmazok meg bízva abban, hogy ezzel segítséget nyújthatok az ágazat megmaradása, fellendítése érdekében.



